มาร์จินดอลลาร์ฟิวเจอร์ส2%วอนเปิดโบรกเกอร์ดูแลซื้อขาย
TFEX กำหนดมาร์จินดอลลาร์ฟิวเจอร์ส 2% ของมูลค่าสัญญา หรือประมาณ 600 บาท เตรียมอ้อน ธปท.ขอให้โบรกเกอร์เป็นมาร์เก็ตเมกเกอร์ได้ นอกจากธนาคารพาณิชย์
19 มี.ค. 2555

TFEX กำหนดมาร์จินดอลลาร์ฟิวเจอร์ส 2% ของมูลค่าสัญญา หรือประมาณ 600 บาท เตรียมอ้อน ธปท.ขอให้โบรกเกอร์เป็นมาร์เก็ตเมกเกอร์ได้ นอกจากธนาคารพาณิชย์ 
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX เปิดเผยว่า ทาง TFEX กำหนดอัตราการวางหลักประกันขั้นต้นสำหรับดอลลาร์ล่วงหน้า (USD Futures) สัดส่วน 2% ของมูลค่าสัญญา หรือคิดเป็นประมาณ 600 บาทต่อสัญญา สัดส่วนดังกล่าวของอัตราการวางหลักประกันไม่ได้สูงนัก เนื่องจากในช่วง 1 เดือนที่ผ่านมา ค่าเงินบาทไม่ค่อยมีความผันผวนมากนัก
ทั้งนี้ ดอลลาร์ล่วงหน้าได้รับอนุญาตจากธนาคารแห่งประเทศไทย (ธปท.) และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แล้วเพียงแต่รอให้มีการอนุญาตอย่างเป็นทางการ คาด ว่าน่าจะเริ่มให้ซื้อขายได้ภายในไตรมาส 2 นี้ 
สำหรับผู้ดูแลสภาพคล่อง (มาร์เก็ตเมกเกอร์) นั้น ขณะนี้ ธปท.อนุญาตให้เฉพาะธนาคารพาณิชย์เท่านั้นเป็นผู้ทำหน้าที่ดังกล่าว และยังไม่อนุญาตให้โบรกเกอร์สามารถเป็นมาร์เก็ตเมกเกอร์ได้ เนื่องจาก ธปท.เห็นว่าธนาคารพาณิชย์สามารถใช้การซื้อขายอัตราแลกเปลี่ยนนอกตลาด (โอทีซี) เป็นแหล่งในการป้องกันความเสี่ยง ต่างจากโบรกเกอร์ไม่สามารถซื้อขายในตลาดโอทีซี จึงมีข้อกังวลแทนโบรกเกอร์ 
อย่างไรก็ตาม ทาง TFEX ได้สอบถามไปยังบรรดาโบรกเกอร์แล้วพบว่า โบรกเกอร์มีการทำธุรกรรมทางด้านอัตราแลกเปลี่ยนอยู่แล้ว สามารถป้องกันความเสี่ยงได้ และธุรกรรมที่จะเกิดจากดอลลาร์ล่วงหน้าไม่ได้สูงมาก ดังนั้นทาง TFEX จะเข้าหารือกับ ธปท.เพื่อขอให้โบรกเกอร์สามารถทำหน้าที่เป็นมาร์เก็ตเมกเกอร์ได้ด้วย โดยพยายามจะให้ทันก่อนจะเปิดให้ซื้อขายในช่วงไตรมาส 2 นี้ 
นายเสถียร ตันธนะสฤษดิ์ รักษาการหัวหน้าเจ้าหน้าที่บริหารกำกับการปฏิบัติงาน ธนาคารทหารไทย (TMB) กล่าวว่า จากข้อกำหนดให้ผู้ลงทุนสามารถลงทุนในดอลลาร์ล่วงหน้าไม่เกิน 5,000 สัญญาต่อคน หรือคิดเป็นมูลค่าสัญญารวม 5 ล้านเหรียญสหรัฐนั้น ถือว่ามีขนาดน้อยมาก ในจุดนี้อาจทำให้ผู้ประกอบการรายใหญ่คงไม่เข้ามาใช้ดอลลาร์ล่วงหน้า เป็นเครื่องมือในการป้องกันความเสี่ยงจากอัตราแลกเปลี่ยน ซึ่งอาจเป็นผู้ประกอบการรายย่อยและผู้ลงทุนรายบุคคลมากกว่า ทำให้การซื้อขายในดอลลาร์ล่วงหน้าคงไม่คึกคักมากนัก แต่ถือว่าเป็นสินค้าจะช่วยให้ผู้ลงทุนได้มีโอกาสได้เรียนรู้